*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 20ής Δεκεμβρίου 1985

για την τροποποίηση της απόφασης 83/516/ΕΟΚ για την αποστολή του Ευρωπαϊκού Κοινωνικού Ταμείου, λόγω της προσχώρησης της Ισπανίας και της Πορτογαλίας

(85/568/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 126,

το σχέδιο απόφασης που έχει υποβάλει η Επιτροπή,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι το άρθρο 7 παράγραφος 3 της απόφασης 83/516/ΕΟΚ (1) προβλέπει ότι το 40 % του συνόλου των διαθέσιμων πιστώσεων για τις ενέργειες που αναφέρει το άρθρο 3 παράγραφος 1 της απόφασης αυτής προορίζεται για ενέργειες υπέρ της απασχόλησης στη Γροιλανδία, την Ελλάδα, τα υπερπόντια γαλλικά διαμερίσματα, την Ιρλανδία, to Mezzogiorno και τη Βόρεια Ιρλανδία· ότι η μνεία της Γροιλανδίας έχει καταστεί άνευ αντικειμένου έπειτα από την αποχώρηση της περιοχής αυτής από την Κοινότητα·

ότι, λόγω της προσχώρησης της Ισπανίας και της Πορτογαλίας, είναι σκόπιμο να προσαρμοστεί η κοινοτική ρύθμιση, ιδίως σύμφωνα με τη δήλωση της Ευρωπαϊκής Οικονομικής Κοινότητας για τη συμμετοχή της Ισπανίας και της Πορτογαλίας στα ωφελήματα από τους πόρους του Ευρωπαϊκού Κοινωνικού Ταμείου, η οποία είναι προσαρτημένη στην τελική πράξη της συνθήκης προσχώρησης·

ότι, όσον αφορά το άρθρο 7 παράγραφος 3 της απόφασης 83/516/ΕΟΚ, πρέπει να καθορισθούν οι περιοχές της Ισπανίας και της Πορτογαλίας που μειονεκτούν ιδιαίτερα από οικονομική και κοινωνική άποψη και στις οποίες οι ενέργειες υπέρ της ανάπτυξης της απασχόλησης επιχορηγούνται από τις πιστώσεις που διατίθενται για τις ενέργειες που αναφέρονται στο άρθρο 3 παράγραφος 1 της εν λόγω απόφασης·

ότι το ποσοστό της επιχορήγησης αυτής πρέπει να αυξηθεί, ώστε να δημιουργηθεί νέα χρηματοδοτική ισορροπία ανάμεσα στις ενέργειες υπέρ της απασχόλησης στις ιδιαίτερα μειονεκτικές περιοχές, αφενός, και, αφετέρου, στις άλλες ζώνες που παρουσιάζουν υψηλή και μακροχρόνια ανεργία ή/και οι οποίες βρίσκονται υπό βιομηχανική και τομεακή αναδιάρθρωση,

ΑΠΟΦΑΣΙΖΕΙ:

Άρθρο 1

Το άρθρο 7 παράγραφος 3 της απόφασης 83/516/ΕΟΚ αντικαθίσταται από το εξής κείμενο:

«3. Από την 1η Ιανουαρίου 1986 και μέχρι την 31η Δεκεμβρίου 1988, το 44,5 % του συνόλου των πιστώσεων που διατίθενται για τις ενέργειες που αναφέρονται στο άρθρο 3 παράγραφος 1, προορίζεται για ενέργειες που είναι επιλέξιμες και σύμφωνες με τους προσανατολισμούς για τη διαχείριση του Ταμείου, υπέρ της απασχόλησης στην Ελλάδα, τις αυτόνομες περιοχές Andalucia, Canarias, Castilla-Leon, Castilla-La Marcha, Extremadura, Calicia, Murcia, το έδαφος των «Ciudades» της Ceuta και Melilla, τα γαλλικά υπερπόντια διαμερίσματα, την Ιρλανδία, το Mezzogiorno, την Πορτογαλία και τη Βόρεια Ιρλανδία. Οι υπόλοιπες πιστώσεις συγκεντρώνονται σε ενέργειες υπέρ της ανάπτυξης της απασχόλησης στις άλλες ζώνες που παρουσιάζουν υψηλή και μακροχρόνια ανεργία ή/και οι οποίες βρίσκονται υπό βιομηχανική και τομεακή αναδιάρθρωση.»

Άρθρο 2

Η παρούσα απόφαση παράγει αποτελέσματα από την 1η Ιανουαρίου 1986, υπό την επιφύλαξη της έναρξης ισχύος της συνθήκης προσχώρησης της Ισπανίας και της Πορτογαλίας.

Βρυξέλλες, 20 Δεκεμβρίου 1985.

Για το Συμβούλιο

Ο Πρόεδρος

R. KRIEPS

(1) ΕΕ αριθ. L 289 της 22. 10. 1983, σ. 38.